Ja funciona a Suïssa la que és, segons els seus promotors, la primera instal·lació de captura de CO 2 amb rendiment comercial.
A Hinwil, al cantó suís de Zuric, funciona des del mes de juny d'enguany una planta de captació directa d'aire (DAC, en les sigles en anglès) per a la captura de CO 2.
L'any 2008, els aleshores estudiants d'enginyeria de l'Institut Politècnic Federal Suís de Zuric (ETH) Christoph Gebald i Jan Wurzbacher van visitar els hivernacles de l'empresa agrícola Gebrüder Meier Primanatura AG, a Hinwil.
Van observar que era pràctica habitual a la companyia comprar CO 2, que els arribava en camions des de llargues distàncies.
I els estudiants van tenir la idea de filtrar l'aire circumdant per extreure'n el CO 2 i vendre'l a la planta de Meier Primanatura com a matèria primera per a fertilitzant, subministrant-los-el mitjançant un gasoducte.
Acceptada la proposta dels estudiants, i realitzades les millores necessàries en laboratori, nou anys després la idea s'ha materialitzat: Climeworks, l'empresa fundada per Gebald i Wurzbacher, ha instal·lat a la coberta d'una planta d'eliminació de residus pertanyent a la companyia municipal Kezo, que es troba a uns 400 m de la planta de Meier Primanatura, divuit col·lectors d'aire, capaços d'extreure'n fins a 2.460 kg de CO 2 per dia, unes 900 t en còmput anual, quan les condicions meteorològiques i de la composició de l'aire ambient són les idònies.
Els promotors del sistema han fet un llarg recorregut, doncs, des dels primers assajos que van dur a terme en laboratori, quan tot just aconseguien extreure de l'aire circumdant uns pocs mil·lilitres de CO 2 al dia.
Gebald i Wurzbacher davant els ventiladors-col·lectors de la DAC
Com s'ha apuntat més amunt, el CO 2 capturat es pot vendre com a matèria primera per a diferents usos: des dels fertilitzants abans esmentats, fins a la fabricació de begudes carbonatades o la producció de combustibles de balanç neutre.
Segons Climeworks, mitjançant la utilització de CO 2 filtrat, els seus clients poden reduir la seva petjada global de diòxid de carboni, disminuir la seva dependència de combustibles fòssils i, almenys en el cas de Meier Primanatura, estalviar-se els costos ambientals i econòmics dels camions de subministrament de CO 2 que feien servir abans.
El sistema de Climeworks, segons els seus promotors, és una fita històrica en les tecnologies d'emissió de CO 2 negativa, que constitueix una peça vital per aconseguir limitar l'alça de la temperatura mitjana mundial a un màxim de 2oC, segons l'Acord de París.
El funcionament de la DAC de Climeworks és el següent: els ventiladors exteriors succionen l'aire ambient, i dins de cada col·lector té lloc un procés d'adsorció i desorció abans d'alliberar a l'exterior aire amb un contingut de CO 2 reduït.
La fase de desorció dels filtres de granulat porós saturats de CO 2 requereix temperatures properes als 100oC, que s'aconsegueixen gràcies a la calor residual alliberada pels processos d'eliminació de residus de la planta de Kezo a la coberta de la qual es troba la DAC de Climeworks.
Un cop extret dels filtres, el CO 2 s'emmagatzema i es transfereix als hivernacles de Meier Primanatura per canonada.
El procés d'un cop d'ull (©Climeworks)
La DAC de Hinwil funcionarà com a projecte de demostració durant tres anys des de la seva arrencada fa tres mesos.
Cal assenyalar que els costos no amortitzables del projecte els assumeix l'Oficina Federal Suïssa de l'Energia (BFE).